<classify> WAGONJWA 400 ambao ni wakazi wa Manispaa ya Kigamboni na Ubungo, Dar es Salaam, watafanyiwa upasuaji wa ngiri maji, lengo likiwa ni kuhakikisha maradhi yanadhibitiwa.Shirika la Afya Duniani WHO limeazimia watu wote wenye tatizo hilo duniani wafanyiwe upasuaji ifikapo mwaka 2020. Akizungumza Dar es Salaam jana, Naibu Waziri wa Afya, Maendeleo ya Jamii, Jinsia, Wazee na Watoto, Dk Faustine Ndugulile alisema serikali kupitia uhisani wa Kituo cha Kudhibiti Magonjwa yaliyokuwa hayapewi kipaumbele CNTD, imepata fedha za kufanya upasuaji kwa watu wenye tatizo la mabusha.Alisema umezeshaji kingatiba dawa ulifanyika mwaka jana na watu 206,708 sawa na asilimia 87.47 Manispaa ya Kigamboni walipatiwa kingatiba, na Ubungo watu wapatao 997,632 sawa na asilimia 87.36 walipatiwa kingatiba. Alisema kwa manispaa zote za mkoa wa Dar es Salaam, jumla ya watu wapatao 5,127, 596 sawa na asilimia 87.63 walipatiwa kingatiba hizo.Kuhusu upasuaji huo, aliwaomba wananchi wa Manispaa hizo kujitokeza ili kutumia vizuri fursa hiyo. Wataalamu kutoka wizarani, Hospitali ya Taifa Muhimbili na Chuo Kikuu cha Afya na Tiba Muhimbili watashirikiana kwa pamoja kutoa huduma hiyo kwa wananchi bila malipo. Alisema juhudi mbalimbali za kuyakabili magonjwa yaliyokuwa hayapewi kipaumbele zimekuwa zikiendelea nchini na mafanikio ya juhudi hizo yanaonekana katika kuyatokomeza.Alisema kwa ugonjwa wa matende na mabusha, kati ya wilaya 120 zenye uambukizo wake, 96 zimepunguza maambukizi kwa asilimia 80 na kufikia kiwango cha kusimamisha ugawaji wa kingatiba kwa jamii katika wilaya hizo.Alisema kwa Dar es Salaam, maambukizi bado yapo juu kwa asilimia 10 na kuwakumbusha wakazi wa jiji hilo kushiriki kikamilifu pindi inapotokea shughuli za kutokomeza ili kutokomeza ugonjwa wa matende na ngiri maji. Alisema kwa upande wa upasuaji wa ngiri maji kumekuwa na kambi za upasuaji katika mikoa ya Tanga, Mtwara, Pwani, Lindi na Dar es Salaam kuanzia mwaka 2013 hadi mwaka jana.Alieleza kupitia kambi hizo, watu 4,584 walipatiwa huduma hiyo, Dar es Salaam watu 1,591 kati ya 4,638 wa Manispaa za Kinondoni, Ilala na Temeke walifanyiwa upasuaji. Dk Ndugulile alisema pamoja na kwamba serikali inapata uhisani wa fedha za kufanya upasuaji wa ngiri maji, ikumbukwe jukumu la kuboresha afya ni la viongozi na watendaji kufanya mpango huo kuwa endelevu mikoani. Kila kiongozi wa halmashauri ahakikishe kila mwaka zinatengwa fedha kufanyia watu upasuaji wa mabusha kufikia lengo la shirika la WHO kuwapa huduma watu wote wenye shida ya mabusha ifikapo mwaka 2020, alisema.  <topic>: KITAIFA 